REGULAMENTUL (UE) NR. 1227/2009 AL CONSILIULUI
din 15 decembrie 2009
de abrogare a Regulamentului (CE) nr. 1859/2005 de impunere a unor măsuri restrictive împotriva Uzbekistanului
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 215 alineatul (1),
având în vedere Poziția comună 2007/734/PESC a Consiliului din 13 noiembrie 2007 privind măsuri restrictive împotriva Uzbekistanului (1), astfel cum a fost modificată și prelungită prin Poziția comună 2008/843/PESC a Consiliului (2),
având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei,
întrucât:
(1)
Regulamentul (CE) nr. 1859/2005 al Consiliului din 14 noiembrie 2005 de impunere a unor măsuri restrictive împotriva Uzbekistanului (3) interzice vânzarea, livrarea, transferul sau exportul către Uzbekistan al echipamentelor care ar putea fi utilizate pentru represiune internă, precum și furnizarea de finanțare, asistență financiară sau asistență tehnică oricărei persoane fizice sau juridice, oricărei entități sau oricărui organism din Uzbekistan sau în scopul utilizării în Uzbekistan.
(2)
La 27 octombrie 2009, Consiliul a concluzionat că măsurile restrictive împotriva Uzbekistanului, astfel cum sunt prevăzute în Poziția comună 2007/734/PESC, astfel cum a fost modificată și prelungită prin Poziția comună 2008/843/PESC, nu ar trebui prelungite după data de expirare 13 noiembrie 2009.
(3)
Prin urmare, se impune abrogarea Regulamentului (CE) nr. 1859/2005 începând cu data expirării măsurilor restrictive prevăzută în Poziția comună 2007/734/PESC,
ADOPTĂ PREZENTUL REGULAMENT:
Articolul 1
Regulamentul (CE) nr. 1859/2005 se abrogă.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament se aplică de la 14 noiembrie 2009.
Prezentul regulament este obligatoriu în toate elementele sale și se aplică direct în toate statele membre.
Adoptată la Bruxelles, 15 decembrie 2009.